Beblavý, Miroslav, poslanec NR SR (2015-09-18):
Ďakujem pekne za slovo. Vážené kolegyne, vážení kolegovia, dovoľte mi stručne vystúpiť k tomuto návrhu s jednou poznámkou a s jednou otázkou alebo návrhom. Tá poznámka základná sa týka toho, že my naozaj zásadne potrebujeme zmeniť spôsob, akým štrukturálne fondy tečú k podnikateľským subjektom. Potrebujeme ho zmeniť z nenávratného na návratný a zároveň na taký, ktorý neohrozuje hospodársku súťaž, a to hneď z dvoch dôvodov, troch. Ten prvý je, že poskytovanie nenávratných príspevkov, ktoré dnes dominujú v poskytovaní štrukturálnych fondov podnikateľom, je asi najväčším semeniskom korupcie, aké si vieme predstaviť, lebo ak podnikateľ môže získať peniaze na svoje podnikanie, ktoré by inak musel minúť so svojho, tak je to v podstate čistá dotácia pre neho a stojí mu za, by som povedal, takmer ľubovoľné, ľubovoľné čiastky, pokiaľ sú nižšie ako tá samotná dotácia, a zároveň to nie je len teória vzhľadom k systému života, ktorý sa volá Operačný program Konkurencieschopnosť a hospodársky rast, to dnes už preukazuje, kde navyše sa zistilo, že ten nástroj, ktorý mal tomu brániť, čo je vysoká miera spolufinancovanie žiadateľmi, teda až 50 a viac percent by mali z projektov platiť žiadatelia. Skončil tak, že v mnohých prípadoch žiadatelia nafúkli tak zásadne cenu toho, čo si idú kúpiť, že im to v podstate, nielenže celé im to platí reálne štát, ale ešte aj na tom zarobia. To znamená, že ak povedzme niečo, čo má hodnotu pol milióna, kúpite za dva milióny a štát vám z toho financuje milión, tak vy ste neprispeli milión, vy ste pol milióna zarobili. Len sa musíte podeliť s tými, ktorí vám to pridelili, a s tými, ktorí to celé zorganizovali. A toto nie sú fikcie, toto sú konkrétne správy z novín o konkrétnych projektoch, toto sú koniec koncov aj správy z európskeho auditu, kvôli tomu minulý rok Európska komisia zastavila Slovensku čerpanie štrukturálnych fondov na nejaké obdobie – celých – pre podozrenie nefunkčnosti orgánu auditu, za ktorý je zodpovedný tu pán minister a ktorý aj vtedy bol prinútený v mene razantne začať konať. Takže to je, to je ten prvý problém. Ďalší problém je ničenie hospodárskej súťaže. Ak na určenie toho, kto prežije na trhu, netreba toho, kto poskytuje lepšie a lacnejšie služby alebo tovary, ale to, kto si vybaví dotáciu, lebo vďaka nej vie konkurovať, tak podnikatelia sa nesústreďujú na to, aby lepšie podnikali, ale na to, aby si vybavili. To znamená poskytovanie nenávratných darov – to dnes sa nedá inak nazvať – do podnikateľských subjektov, pokiaľ nie sú poskytované všetkým za rovnakých podmienok, je zásadnou deformáciou hospodárskej súťaže, ktorá má negatívne následky aj pre konkrétnych podnikateľov, aj pre celé podnikateľské prostredie. Vieme, že strašne veľa talentovaných ľudí napríklad v oblasti turistického ruchu, ale aj v oblasti informačných technológií nerieši to, ako čo najviac uspokojiť zákazníka, ale ako si vylobovať a minúť európske peniaze. Z týchto dôvodov je naozaj tento zákon, ja ho vidím ako veľmi významný zákon, ak prispeje k zásadnému zvýšeniu objemu návratných prostriedkov rozdeľovaných cez štandardné trhové nástroje, či už sú to banky alebo investičné fondy, a preto mám tu jednu otázku, pán minister, na vás, že čo zaručuje ale, že tento zákon bude využitý. Lebo aj v tomto období sme mali takéto financovanie, dokonca tento, tento konkrétny zákon sme na to ani nepotrebovali v tej podobe, o tých mechanizmoch JEREMIE a podobne, cez ktoré sa to robí, aj teda úverové, aj investičné mechanizmy máme. Ja pokiaľ viem, dokonca fungujú v zásade dobre naprieč vládami alebo teda v porovnaní s tými ostatnými, lebo vždy sa bavíme o realite, ale tá moja otázka teda je, že ako tento zákon využívame a plánujeme využiť ako vláda Slovenskej republiky, resp. čo v tom zákone zaručuje, že naozaj pôjde o dominantný, ak nie takmer výlučný nástroj financovania podnikateľských subjektov, lebo tak by to podľa môjho názoru malo byť, resp. ak vy máte názor iný, či by ste nás s tým mohli oboznámiť. Ďakujem.